เบี้ยชีวิตปิดยอด1.4แสนล้าน
ไตรมาสแรกธุรกิจประกันชีวิตทำยอดเบี้ยรับรวมโต 5.8% ช่องทางขายผ่านแบงก์ยังครองแชมป์
19 พ.ค. 2559

ไตรมาสแรกธุรกิจประกันชีวิตทำยอดเบี้ยรับรวมโต 5.8% ช่องทางขายผ่านแบงก์ยังครองแชมป์
นายสาระ ล่ำซำ นายกสมาคมประกันชีวิตไทย เปิดเผยว่า ในช่วงไตรมาสแรกที่ผ่านมา (ม.ค.-มี.ค.) ธุรกิจประกันชีวิตทำเบี้ยรับรวมได้ 141,493 ล้านบาท เติบโตจากช่วงเดียวกันของปีก่อน 5.8% แยกเป็นเบี้ยรับรายใหม่ 40,734 ล้านบาท เติบโต 2.98% และเบี้ยรับปีต่อไป 100,759 ล้านบาท เติบโต 6.98% โดยมีอัตราความคงอยู่ของกรมธรรม์ที่ 82%
อย่างไรก็ตาม หากแยกเฉพาะเบี้ยรับรายใหม่เดือน มี.ค.ที่ผ่านมา มีทั้งสิ้น 40,734 ล้านบาท เติบโตจากช่วงเดียวกันของปีก่อน 2.98% บริษัทที่มีเบี้ยรับรายใหม่สูงสุด หรือมีการขยายงานสูงสุด 7 อันดับแรก คือ 1.บริษัท เมืองไทยประกันชีวิต 9,892 ล้านบาท มีส่วนแบ่งการตลาด 24.29% 2.บริษัท เอไอเอ 5,948 ล้านบาท มีส่วนแบ่งการตลาด 14.6% 3.บริษัท ไทยประกันชีวิต 4,551 ล้านบาท มีส่วนแบ่งการตลาด 11.17%
ทั้งนี้ อันดับที่ 4 เป็นของบริษัท กรุงไทย-แอกซ่า ประกันชีวิต 4,281 ล้านบาท มีส่วนแบ่งการตลาด 10.51% 5.บริษัท ไทยพาณิชย์ประกันชีวิต 3,755 ล้านบาท มีส่วนแบ่งการตลาด 9.22% 6.บริษัท กรุงเทพประกันชีวิต 2,417 ล้านบาท มีส่วนแบ่งการตลาด 5.93% และ 7.บริษัท เอฟดับบลิวดี ประกันชีวิต 1,918 ล้านบาท มีส่วนแบ่งการตลาด 4.71%
สำหรับเบี้ยรับรวมเดือน มี.ค. มีทั้งสิ้น 141,493 ล้านบาท เติบโตจากช่วงเดียวกันของปีก่อน 5.80% บริษัทที่มีเบี้ยรับรวมสูงสุด หรือมีขนาดใหญ่สูงสุด 5 อันดับแรก คือ 1.บริษัท เอไอเอ 27,786 ล้านบาท มีส่วนแบ่งการตลาด 19.64% 2.บริษัท เมืองไทยประกันชีวิต 27,209 ล้านบาท มีส่วนแบ่งการตลาด 19.23% 3.บริษัท ไทยประกันชีวิต 17,546 ล้านบาท มีส่วนแบ่งการตลาด 12.4% 4.บริษัท ไทยพาณิชย์ประกันชีวิต 13,923 ล้านบาท มีส่วนแบ่งการตลาด 9.84% และ 5.บริษัท กรุงไทย-แอกซ่า ประกันชีวิต 13,730 ล้านบาท มีส่วนแบ่งการตลาด 9.7%
“ช่องทางขายที่มีการขยายตัวมากเป็นพิเศษสำหรับเบี้ยรับรวม ยังเป็นช่องทางธนาคาร สัดส่วน 47.69% เติบโต 9.95% รองลงมาเป็นช่องทางตัวแทน สัดส่วน 44.97% เติบโต 1.95% ช่องทางตลาดแบบตรง สัดส่วน 2.69% เติบโต 6.59% และช่องทางอื่นๆ สัดส่วน 4.65% เติบโต 8.66%” นายสาระ กล่าว 
รายงานข่าวแจ้งว่า เมื่อวันที่ 17 พ.ค.ที่ผ่านมา บริษัท กรุงเทพประกันชีวิต ได้แจ้งว่า นายโชน โสภณพนิช ได้ขอลาออกจากตำแหน่งกรรมการผู้จัดการใหญ่ กรรมการบริษัท กรรมการบริหาร และกรรมการลงทุน โดยมีผลตั้งแต่วันที่ 1 ก.ค.นี้เป็นต้นไป คณะกรรมการสรรหาและพิจารณาค่าตอบแทนขอบริษัท อยู่ระหว่างการสรรหาบุคคลที่จะมาดำรงตำแหน่งกรรมการผู้จัดการใหญ่ต่อไป
ขณะเดียวกัน ในส่วนบริษัท เอไอเอ ประเทศไทย ประกาศแต่งตั้งนายสัตยา เทพบรรเทิง เป็นผู้จัดการทั่วไป ด้านปฏิรูปฝ่ายตัวแทนและการสื่อสาร โดยมีผลทันที ทำหน้าที่ในการสานสัมพันธ์ระหว่างตัวแทนกับบริษัท เพื่อให้การสื่อสารเป็นไปอย่างมีประสิทธิภาพและมีความเข้าใจที่ตรงกันในเรื่องต่างๆ